《赠吴述之先生 其二》
清代·王燮

石君炫锦障，申公迓蒲车。岂知醉中狂，天地为之庐。

惟兹富若贵，本为人所趋。金谷罹奇祸，坛席讥竖儒。

李杜并沈沦，颢气冲太虚。如何千载后，共许经济储。

乃知穷达理，不在荣与枯。先民亦有言，浊水求明珠。

作者简介：（?—1900）顺天宁河人，字襄臣。初补京城右营都司，管永定汛事，积功升左营游击。以巡漕有绩，加总兵衔，以参将用。光绪间义和团起，被杀。有《秦园诗钞》。